Kaptein Tiger wil self speel in Oz | Netwerk24
Hy kon nog nie weer enige vuurwerk lewer sedert sy sensasionele sege in die Amerikaanse Meesterstoernooi in April nie – maar moenie dink dit sal Tiger Woods daarvan weerhou om homself in die Amerikaanse span vir vanjaar se Presidentebeker-kompetisie in te sluit nie.
Inteendeel, sy insluiting in die twaalftal wat Ernie Els se Internasionale span in Desember in Melbourne gaan pak, is iets waarop hy net Vrydag weer gesinspeel het.
Woods, die kaptein van die Amerikaanse span, het ’n bloginskrywing op die Presidentebeker se amptelike webtuiste onderteken deur die woord “Captain” dood te trek en langsaan “Playing Captain” te skryf.
Die agt spelers wie se onlangse vertonings goed genoeg was om outomatiese insluiting in die Amerikaanse span te regverdig, is reeds aangekondig, maar Woods se vier kapteinskeuses sal eers op 4 November bekend gemaak word.
Die kaptein self het in die laaste vyf maande net in ses toernooie gespeel en een toptien-uitslag behaal. Hy het vroeër volgens die AFP gesê hy het nog nie die moontlikheid dat hy self sal speel buite rekening gelaat nie, ondanks ’n knieoperasie in Augustus, maar hy sal sy assistent-kapteins raadpleeg voordat hy sy eie naam in die 12-tal insluit.
Meer oor: Amerikaanse Meesterstoernooi | Tiger Woods | Ernie Els | Gholf | Presidentebeker
KYK: Suid-Koreaan doen Tiger na met kolhoue